Dôvodová správa

Všeobecná časť 

	Návrh nariadenia vlády Slovenskej republiky, ktorým sa ustanovuje výška minimálnej mzdy (ďalej len „návrh nariadenia vlády“) sa predkladá na základe § 6a zákona Národnej rady Slovenskej republiky č. 90/1996 Z. z. o minimálnej mzde v znení zákona č. 346/1999 Z. z.

Návrh na úpravu sumy minimálnej mzdy vo výške 8 100 Sk od 1. októbra 2007 predložili ministerke práce, sociálnych vecí a rodiny po vzájomnej dohode sociálni partneri na rokovaní Predsedníctva Hospodárskej a sociálnej rady  Slovenskej republiky dňa 20. júla 2007. Na základe tohto návrhu Ministerstvo práce, sociálnych vecí a rodiny Slovenskej republiky predkladá návrh nariadenia vlády, ktorým sa ustanovuje minimálna mzda v sume 46,60 Sk za každú hodinu odpracovanú zamestnancom a 8 100 Sk za mesiac pre zamestnanca odmeňovaného mesačnou mzdou. 

	Navrhnutá výška hrubej mesačnej minimálnej mzdy
-	je vyššia ako upravené životné minimum platné od 1. júla 2007 o 2 176 Sk,
-	zabezpečí jej nárast v porovnaní s rokom 2006 o 6,6  %,
-	zabezpečí nárast čistej mesačnej minimálnej mzdy vypočítanej z navrhnutej hrubej mesačnej minimálnej mzdy o 8,0  %.   

Návrh nariadenia vlády je v súlade s Ústavou Slovenskej republiky, zákonom Národnej rady Slovenskej republiky č. 90/1996 Z. z. o minimálnej mzde v znení neskorších predpisov, právom Európskych spoločenstiev a právom Európskej únie.

Dopady realizácie navrhovanej právnej úpravy na štátny rozpočet a ostatné verejné rozpočty na roky 2008 až 2010 sú uvedené v doložke finančných, ekonomických, environmentálnych vplyvov, vplyvov na zamestnanosť a podnikateľské prostredie.

Zdrojom krytia predpokladaného zvýšeného rozsahu výdavkov v dôsledku zvýšenia minimálnej mzdy podľa tohto návrhu nariadenia vlády budú finančné prostriedky štátneho rozpočtu a ostatných verejných rozpočtov na roky 2008 až 2010. 

Napriek predpokladanej zvýšenej potrebe finančných prostriedkov sa nepredpokladá prekročenie štátneho rozpočtu a ostatných verejných rozpočtov na roky 2008 až 2010.

Sekcia rozpočtovej politiky Ministerstva financií Slovenskej republiky v stanovisku č. MF 22288/2007-411 zo dňa 10. septembra 2007 oznámila, že nemá k návrhu nariadenia vlády pripomienky.